Virallinen lehti nro C 348 , 03/12/1999 s. 0034



KIRJALLINEN KYSYMYS E-0199/99 esittäjä(t): Laura González Álvarez (GUE/NGL) komissiolle (11. helmikuuta 1999) Aihe: Häviääkö susi Espanjan Asturiasista? Alueellisissa tiedotusvälineissä on äskettäin kerrottu susikomitean päätöksestä hävittää susi Picos de Europa -luonnonpuiston siitä osasta, joka kuuluu Asturiasiin. Komitea väittää, että suden tärkein ja perinteinen elinympäristö sijaitsee Leonin maakunnassa ja vaatii siksi kaikkien Asturiasiin pysyvästi asettuneiden yksittäisten susien hävittämistä. Onko komissio tietoinen tästä tilanteesta, kun muistetaan, että Espanja on eräs suden viimeisistä turvapaikoista Länsi-Euroopassa. Susi kuuluu tehokasta suojelua tarvitseviin, yhteisön edun mukaisiin eläinlajeihin. Direktiivissä 92/43/ETY(1) säädetään, että jäsenvaltioiden on kiellettävä susien tahallinen tappaminen paitsi erityistapauksissa, joissa ei ole tyydyttävää vaihtoehtoa ja jos tappamisella ei uhata susikannan säilymistä. Katsooko komissio, että myrkkyjen ja ansojen mielivaltainen käyttö ja toimivaltaisten viranomaisten haluttomuus hoitaa näin arkaluontoista asiaa rikkovat direktiivin asianmukaista soveltamista? Mitä toimia Espanja on toteuttanut sisällyttääkseen suden direktiivin 92/43/ETY liitteeseen II? Miten Espanjan viranomaiset ovat sisällyttäneet direktiivin 92/43/ETY kansalliseen lainsäädäntöön? Voiko komissio antaa selvityksen toimista, joita on toteutettu tämän asian suhteen? Komission jäsenen Ritt Bjerregaardinkomission puolesta antama vastaus (18. maaliskuuta 1999) Komissio ei ole tietoinen arvoisan parlamentin jäsenen esiin nostamista seikoista. Asturiasissa (Dueron pohjoispuolella) elävä susilaji sisältyy luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY liitteeseen V a) yhteisön tärkeänä pitämänä eläinlajina, jonka ottaminen luonnosta ja hyväksikäyttö voi vaatia hyödyntämisen sääntelyä. Komissio ei ole tietoinen yhdestäkään tapauksesta, jossa olisi käytetty myrkkyä tai ansoja, jotka periaatteessa kielletään edellä mainitun direktiivin 15 artiklassa. On kuitenkin muistettava, että direktiivin 16 artiklassa säädetään mahdollisuudesta poiketa 12-15 artiklan säännöksistä. Dueron eteläpuolella elävät susipopulaatiot sisältyvät direktiivin 92/43/ETY liitteeseen II yhteisön tärkeinä pitäminä eläinlajeina, joiden suojelemiseksi on osoitettava erityisten suojelutoimien alueita. Parlamentin jäsenen tarkoittama susipopulaatio kuuluu kuitenkin liitteeseen V, koska kyseinen populaatio elää Dueron pohjoispuolella, kuten edellä jo mainittiin. Espanja on saattanut luontotyyppien suojelua koskevan direktiivin 92/43/ETY osaksi kansallista lainsäädäntöään 7. joulukuuta 1995 antamallaan säädöksellä Real Decreto 1997/1995, jossa vahvistetaan toimenpiteet luonnon monimuotoisuuden edistämiseksi ja takaamiseksi suojelemalla luontotyyppejä sekä metsien eläimistöä ja kasvistoa. Asetusta on muutettu 12. kesäkuuta 1998 annetulla säädöksellä Real Decreto 1193/1998. Koska nyt esiin tulleet seikat eivät viittaa siihen, että yhteisön säännöksiä olisi millään tavalla rikottu, komissio ei aio käynnistää erityistä menettelyä Espanjan viranomaisten suhteen. (1) EYVL L 206, 22.7.1992, s. 7.